CELEX: 32019D1105(01)
Language: da
Date: 2019-10-30 00:00:00
Title: Kommissionens afgørelse af 30. oktober 2019 om underretning af Republikken Ecuador om muligheden for, at landet af Kommissionen betragtes som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri2019/C 373/04

5.11.2019   
               
               
                  DA
               
               
                  Den Europæiske Unions Tidende
               
               
                  C 373/4
               
            
         KOMMISSIONENS AFGØRELSE
         af 30. oktober 2019
         om underretning af Republikken Ecuador om muligheden for, at landet af Kommissionen betragtes som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri
         (2019/C 373/04)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 32, og
         ud fra følgende betragtninger:
         1.   INDLEDNING
         
         
                     (1)
                  
                  
                     Ved forordning (EF) nr. 1005/2008 (IUU-forordningen) indføres en EU-ordning, der skal forebygge, afværge og standse ulovligt, urapporteret og ureguleret fiskeri (IUU-fiskeri).
                  
               
                     (2)
                  
                  
                     I IUU-forordningens kapitel VI fastsættes bestemmelser om den procedure, der skal følges ved identifikation af ikkesamarbejdende tredjelande, om de foranstaltninger, der kan træffes over for sådanne lande, om opstilling af en liste over sådanne tredjelande, om fjernelse fra listen og om offentliggørelse af nævnte liste samt om eventuelle hasteforanstaltninger.
                  
               
                     (3)
                  
                  
                     Kommissionen skal i henhold til IUU-forordningens artikel 31 identificere tredjelande, som den betragter som ikkesamarbejdende lande, for så vidt angår bekæmpelse af IUU-fiskeri. Et tredjeland skal identificeres som ikkesamarbejdende, hvis det ikke opfylder de folkeretlige forpligtelser, det som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.
                  
               
                     (4)
                  
                  
                     Inden Kommissionen identificerer et tredjeland som ikkesamarbejdende i henhold til IUU-forordningens artikel 31, skal den først underrette tredjelandet om muligheden for at blive identificeret som et ikkesamarbejdende tredjeland, jf. artikel 32 i nævnte forordning. En sådan underretning er foreløbig. Underretningen skal baseres på kriterierne i IUU-forordningens artikel 31. Kommissionen skal ligeledes træffe alle de foranstaltninger, som er anført i artikel 32 i nævnte forordning, med hensyn til de tredjelande, der underrettes. I meddelelsen skal Kommissionen især underrette tredjelandene om de vigtige kendsgerninger og overvejelser, som identifikationen baseres på, landenes mulighed for at reagere og for at fremsende bevismateriale, der modbeviser en sådan identifikation, eller en eventuel handlingsplan for forbedringer og oplysninger om, hvilke foranstaltninger der er truffet til afhjælpning af situationen. Kommissionen skal give de pågældende tredjelande tilstrækkelig tid til at besvare meddelelsen og en rimelig frist til at afhjælpe situationen.
                  
               
                     (5)
                  
                  
                     Identifikationen af ikkesamarbejdende tredjelande i henhold til IUU-forordningens artikel 31 skal baseres på en gennemgang af alle oplysninger, der er omhandlet i IUU-forordningens artikel 31, stk. 2.
                  
               
                     (6)
                  
                  
                     I henhold til IUU-forordningens artikel 33 skal Rådet opstille en liste over ikkesamarbejdende tredjelande. Foranstaltningerne i bl.a. artikel 38 i IUU-forordningen finder anvendelse på disse lande.
                  
               
                     (7)
                  
                  
                     I henhold til IUU-forordningens artikel 20, stk. 1, skal tredjelandsflagstaten for at få godkendt validerede fangstattester meddele Kommissionen, hvilke ordninger den har iværksat med henblik på at gennemføre, kontrollere og håndhæve de love, administrative bestemmelser og bevarelses- og forvaltningsforanstaltninger, som dens fiskerfartøjer skal overholde.
                  
               
                     (8)
                  
                  
                     I henhold til IUU-forordningens artikel 20, stk. 4, skal Kommissionen samarbejde administrativt med tredjelande på områder, der vedrører gennemførelse af de bestemmelser i forordningen, der drejer sig om fangstattester.
                  
               2.   PROCEDURE VEDRØRENDE REPUBLIKKEN ECUADOR
         
         
                     (9)
                  
                  
                     Kommissionen modtog den 22. juli 2009 meddelelsen om Republikken Ecuador (i det følgende benævnt »Ecuador«) som flagstat i overensstemmelse med artikel 20 i IUU-forordningen.
                  
               
                     (10)
                  
                  
                     Efter denne meddelelse indledte Kommissionen en proces for administrativt samarbejde med myndighederne i Ecuador i henhold til IUU-forordningens artikel 20, stk. 4. Dette samarbejde omfattede spørgsmål vedrørende gennemførelsen af Den Europæiske Unions ordning for fangstattester og de gældende nationale ordninger for gennemførelse, kontrol, fornyelse og håndhævelse af de retlige rammer for fiskeri og de gældende bevarelses- og forvaltningsforanstaltninger. Det førte til udveksling af mundtlige og skriftlige bemærkninger samt fem besøg i Ecuador mellem den 30. januar og den 6. februar 2014, den 22. og 24. september 2015, den 11. og 15. december 2017, den 12. og 16. november 2018 og den 17. og 21. juni 2019, hvor Kommissionen indhentede og efterprøvede alle de oplysninger, som den anså for nødvendige vedrørende de foranstaltninger, som Ecuador havde truffet for at opfylde sine forpligtelser til at bekæmpe IUU-fiskeri. En delegation fra Ecuador besøgte også GD MARE den 2. juli 2015.
                  
               
                     (11)
                  
                  
                     Ecuador er medlem af Den Interamerikanske Kommission for Tropisk Tunfisk (IATTC) og Den Regionale Fiskeriforvaltningsorganisation for det Sydlige Stillehav (SPRFMO), samarbejdende ikkemedlem af Fiskerikommissionen for det Vestlige og Centrale Stillehav (WCFPC) og ikkekontraherende part, der frivilligt deltager i fangstdokumentationsordningen inden for rammerne af Kommissionen for Bevarelse af de Marine Levende Ressourcer i Antarktis (CCAMLR). Ecuador har ratificeret De Forenede Nationers havretskonvention fra 1982 (UNCLOS) (2), De Forenede Nationers Aftale om fiskebestande (UNFSA) (3) og aftalen om havnestatsforanstaltninger (4).
                  
               
                     (12)
                  
                  
                     For at vurdere, om Ecuador opfylder sine internationale forpligtelser som flag-, havne-, kyst- eller afsætningsstat som fastsat i de internationale aftaler, der er omhandlet i betragtning 11, samt de forpligtelser, der er fastlagt af de relevante regionale fiskeriforvaltningsorganisationer (RFFO'er), har Kommissionen indhentet og analyseret alle de oplysninger, den anså for at være nødvendige med henblik herpå.
                  
               3.   MULIGHED FOR, AT ECUADOR IDENTIFICERES SOM IKKESAMARBEJDENDE TREDJELAND
         
         
                     (13)
                  
                  
                     Kommissionen har i overensstemmelse med IUU-forordningens artikel 31, stk. 3, analyseret Ecuadors forpligtelser som flag-, havne-, kyst- og afsætningsstat. I forbindelse med denne undersøgelse har Kommissionen taget hensyn til de kriterier, der er anført i IUU-forordningens artikel 31, stk. 4-7.
                  
               3.1.   Foranstaltninger, der træffes i forbindelse med gentagne tilfælde af IUU-fiskeri og IUU-handelsstrømme (IUU-forordningens artikel 31, stk. 4)
         
         
                     (14)
                  
                  
                     Kommissionen har i overensstemmelse med artikel 31, stk. 4, litra a), analyseret de foranstaltninger, som Ecuador har truffet med hensyn til gentagne tilfælde af IUU-fiskeri udøvet eller støttet af fiskerfartøjer, der fører landets flag, eller af dets statsborgere eller af fiskerfartøjer, der fisker i dets farvande eller anvender dets havne.
                  
               
                     (15)
                  
                  
                     De oplysninger, som Kommissionen har indsamlet, har vist, at der i 2017 var mindst 24 langlinefartøjer med en længde overalt på over 23 meter, der fiskede efter arter omfattet af IATTC-konventionen inden for IATTC-konventionsområdet, og som ikke var opført i IATTC's regionale fartøjsregister. Selv om de ecuadorianske myndigheder efterfølgende rapporterede, at der var rettet op på denne overtrædelse af IATTC's resolutioner C-11-05 og C-14-01 (efterfølgende erstattet af resolution C-18-06), der kunne medføre opførelse af fartøjer på IUU-lister i henhold til resolution C-15-01, og at alle de pågældende fartøjer var blevet føjet til IATTC's regionale fartøjsregister, identificerede Kommissionen igen en lignende sag i 2019.
                  
               
                     (16)
                  
                  
                     De oplysninger, som Kommissionen har indsamlet, har også ført til identifikation af to fartøjer med blækspruttepilke, der i 2015 og begyndelsen af 2016 udøvede fiskeriaktiviteter i SPRFMO-konventionsområdet, men som på daværende tidspunkt ikke var opført i SPRFMO's register over fartøjer med tilladelse til at fiske i konventionsområdet. Selv om de ecuadorianske myndigheder erkendte, at der var tale om ulovlige aktiviteter, var der i juni 2019 endnu ikke indledt en sanktionsprocedure mod de driftsansvarlige for de to fartøjer.
                  
               
                     (17)
                  
                  
                     Under besøgene i landet konstaterede Kommissionen også flere tilfælde af ecuadorianske fartøjer, der fiskede i farvande under tredjelandes jurisdiktion. I sådanne tilfælde kunne de ecuadorianske myndigheder ikke bekræfte, om de pågældende fartøjer havde fået en behørig tilladelse af det pågældende land til at fiske i dets farvande. Det samme problem opstod igen under det besøg, der blev aflagt i 2019. På trods af gentagelsen af den beskrevne situation har de ecuadorianske myndigheder ikke indført passende samarbejdsmekanismer med tredjelande, hvor den ecuadorianske flåde opererer. Den eksisterende samarbejdsaftale med et naboland omfatter ikke udveksling af oplysninger om fiskerilicenser, og ordningen med et andet naboland er stadig under udarbejdelse. Under det seneste besøg i Ecuador var myndighederne heller ikke i stand til at fremlægge oplysninger om opfølgningen af et tilfælde, der blev konstateret i 2017.
                  
               
                     (18)
                  
                  
                     I strid med punkt 36 og 42 i den internationale handlingsplan om forebyggelse, afværgelse og standsning af ulovligt, urapporteret og ureguleret fiskeri (IPOA-IUU) (5), indebærer de procedurer, der er indført forud for registreringen af et fiskerfartøj, ikke en omfattende kontrol af fartøjets historie og er begrænset til en kontrol af RFFO'ernes lister over IUU-fartøjer. Kommissionen har indsamlet passende dokumentation for, at mindst et fartøj med en problematisk baggrund med hensyn til regeloverholdelse var blevet registreret i Ecuador og i 2017 var undsluppet myndighedernes kontrol, idet disse ikke var i stand til at lokalisere fartøjet. Af de efterfølgende udvekslinger fremgik det også, at de ecuadorianske myndigheder på grund af den gældende lovgivning hidtil ikke har været i stand til at slette fartøjet i registret og pålægge tilstrækkeligt strenge sanktioner.
                  
               
                     (19)
                  
                  
                     Den dokumentation, som Kommissionen har indhentet, viser således, at de specifikke svagheder, som de ecuadorianske myndigheder blev underrettet om i forbindelse med missionerne i 2017 og 2018, og som resulterede i mulige eller bekræftede IUU-aktiviteter, fortsat er ikke er behandlet tilfredsstillende i 2019.
                  
               
                     (20)
                  
                  
                     På baggrund af oplysningerne i betragtning 15, 16, 17, 18 og 19 har Kommissionen konkluderet, at Ecuador ikke har levet op til sit ansvar som flagstat og forhindret, at dets flåde deltager i IUU-fiskeri på åbent hav eller i tredjelandes farvande. Dette er i strid med artikel 94, stk. 1 og 2, i De Forenede Nationers havretskonvention (UNCLOS), hvori det fastsættes, at enhver stat effektivt skal udøve sin jurisdiktion og kontrol over fartøjer, der fører dens flag. Dette er heller ikke i overensstemmelse med punkt 24 i den internationale handlingsplan mod IUU-fiskeri under De Forenede Nationers Fødevare- og Landbrugsorganisations (FAO), hvori der fastsættes en forpligtelse til at sikre en grundig og effektiv kontrol af fiskeriet.
                  
               
                     (21)
                  
                  
                     I henhold til IUU-forordningens artikel 31, stk. 4, litra b), har Kommissionen undersøgt, hvilke foranstaltninger Ecuador har truffet for at hindre, at fiskevarer, der stammer fra IUU-fiskeri, får adgang til landets marked og de efterfølgende handelsstrømme.
                  
               
                     (22)
                  
                  
                     Kommissionen har analyseret dokumentation og andre oplysninger vedrørende overvågnings- og kontrolprocedurerne og mener, at Ecuador ikke kan sikre, at fisk og fiskevarer, der kommer ind på dets marked og forarbejdningsanlæg, ikke stammer fra IUU-fiskeri. De ecuadorianske myndigheder har ikke været i stand til at dokumentere, at de indsamler og kontrollerer alle de oplysninger, der kræves til at kontrollere lovligheden af fisk, der kommer ind på deres marked eller er bestemt for andre.
                  
               
                     (23)
                  
                  
                     Resultaterne af missionerne sætter især spørgsmålstegn ved det niveau af kontrol, som de ecuadorianske myndigheder udøver på forarbejdningsanlæg. I 2017 konstaterede Kommissionen betydelige uoverensstemmelser i de oplysninger, der var indberettet af et forarbejdningsanlæg. Ikke desto mindre var tallene fra dette forarbejdningsanlæg blevet godkendt uden yderligere kontrol fra de ecuadorianske myndigheders side, og det var kun efter Kommissionens intervention, at der i sidste ende blev foretaget yderligere kontrol, hvilket resulterede i en bekræftelse af dette forarbejdningsanlægs alvorlige fejlrapportering. I 2018 konstaterede Kommissionen også en række fiskepartier i et forarbejdningsanlægs kølelager, mens de ecuadorianske fiskerimyndigheder ikke havde kendskab til, at disse partier var kommet ind på anlægget.
                  
               
                     (24)
                  
                  
                     På baggrund af oplysninger fra de ecuadorianske myndigheder kan det også konkluderes, at kontrollen med forarbejdningsanlæg fortsat er baseret på stikprøver i stedet for at fokusere på scenarier med høj risiko.
                  
               
                     (25)
                  
                  
                     Som forberedelse til missionerne til landet analyserede EU-Fiskerikontrolagenturet stikprøver af fangstattester og forarbejdningserklæringer fra Ecuador. Alle disse analyser afslørede fejl i forbindelse med valideringen af fangstattester, der skyldtes en overfladisk kontrol af de oplysninger, operatørerne havde angivet i disse dokumenter, hvilket de ecuadorianske myndigheder erkendte. Den seneste analyse, der blev foretaget i 2019, viste også, at de ecuadorianske myndigheder havde godkendt forarbejdningserklæringer vedrørende forarbejdning af større mængder fisk end det, der var angivet i de ledsagende fangstattester.
                  
               
                     (26)
                  
                  
                     De oplysninger, der er beskrevet i betragtning 22, 23, 24 og 25, viser, at fiskevarer, der er landet, forarbejdet i eller handlet via Ecuador, ikke overholder reglerne for bæredygtig behandling efter fangsten som beskrevet i artikel 11 i FAO's adfærdskodeks. Desuden har Ecuador ikke indført regler til at sikre sporbarheden af fisk eller fiskevarer i hele markedskæden i overensstemmelse med punkt 67-69 og 71-72 i den internationale handlingsplan mod IUU-fiskeri.
                  
               
                     (27)
                  
                  
                     På baggrund af de overvejelser, der er gjort rede for i denne del, og alle de faktuelle elementer, som Kommissionen har indsamlet, samt alle udtalelserne fra de ecuadorianske myndigheder, er der med henvisning til IUU-forordningens artikel 31, stk. 3 og artikel 31, stk. 4, litra a) og b), stærke tegn på, at Ecuador ikke opfylder sine folkeretlige forpligtelser som flag-, havne-, kyst- eller afsætningsstat i forbindelse med IUU-fiskeri udøvet eller understøttet af fiskerfartøjer, der fører dets flag, eller af dets statsborgere og i forbindelse med at hindre, at fiskevarer fra IUU-fiskeri får adgang til dets marked.
                  
               3.2.   Manglende samarbejde og håndhævelse (IUU-forordningens artikel 31, stk. 5)
         
         
                     (28)
                  
                  
                     Kommissionen har analyseret sit samarbejde med Ecuador i henhold til artikel 31, stk. 5, litra a), i IUU-forordningen med henblik på at undersøge, om Ecuadors myndigheder reelt har samarbejdet ved at besvare spørgsmål, give feedback eller undersøge spørgsmål vedrørende IUU-fiskeri og dertil knyttede aktiviteter.
                  
               
                     (29)
                  
                  
                     De ecuadorianske myndigheder har generelt været samarbejdsvillige med hensyn til at reagere og give feedback på anmodninger om oplysninger, men ved flere lejligheder har opfølgningen på de spørgsmål, Kommissionen havde rejst, været begrænset. For eksempel har Kommissionen ikke modtaget klare og fyldestgørende forklaringer på de betydelige forskelle, den har konstateret mellem de mængder fisk, der landes af notfartøjer, og den lastekapacitet og de lastrumsmængder, der er rapporteret til IATTC, selv om lastekapacitet og lastrumsmængder er de elementer, som IATTC anvender til at forvalte fiskerikapaciteten i det østlige Stillehav, herunder gennem 72 dages fiskeristop årligt, der gælder for fartøjer med en lastekapacitet på over 182 ton.
                  
               
                     (30)
                  
                  
                     Som understreget i betragtning 15, 16, 17 og 25 mangler der også kontinuitet og sammenhæng i indsatsen for at afhjælpe de konstaterede mangler.
                  
               
                     (31)
                  
                  
                     Kommissionen har i henhold til artikel 31, stk. 5, litra b), undersøgt de eksisterende håndhævelsesforanstaltninger, som tager sigte på at forebygge, afværge og standse IUU-fiskeri i Ecuador.
                  
               
                     (32)
                  
                  
                     Det nuværende sanktionssystem er baseret på fiskeriloven, som blev vedtaget i 1974 og suppleret i 2016 ved dekret 852. De sanktioner, der er omhandlet i dekret 852, og som oprindeligt var udformet med henblik på at kompensere for svaghederne i fiskeriloven af 1974, er dog sjældent blevet anvendt, siden dette dekret trådte i kraft.
                  
               
                     (33)
                  
                  
                     Sanktionsordningen er derfor fortsat baseret på svage og forældede retlige rammer, som mangler en definition af IUU-aktiviteter, og som fastsætter et niveau for sanktioner, der ikke sikrer, at disse sanktioner har afskrækkende virkning. Den maksimale bøde, der i Ecuador blev pålagt industrifartøjer i 2018, uanset overtrædelsens grovhed og de pågældende fiskerivarers værdi, oversteg ikke 4 500 USD. Desuden har de ecuadorianske myndigheder også erkendt, at de står over for juridiske og praktiske problemer med at inddrive bøderne, og de tunge administrative procedurer fører ofte til, at det i praksis er umuligt at sætte ind mod gentagne overtrædelser. Visse oplysninger fra de ecuadorianske myndigheder peger også i retning af en uensartet tilgang til anvendelsen af sanktioner, navnlig hvad angår konfiskation af ulovlige fangster.
                  
               
                     (34)
                  
                  
                     Desuden er ikrafttrædelsen af en ny fiskerilov og udarbejdelsen af en revideret sanktionsordning blevet udskudt gentagne gange siden 2015.
                  
               
                     (35)
                  
                  
                     Det nuværende sanktionssystem er derfor ikke i overensstemmelse med punkt 16 i den internationale handlingsplan mod IUU-fiskeri, hvori det fastsættes, at den nationale lovgivning bør indeholde bestemmelser til bekæmpelse af IUU-fiskeri, samt punkt 21, hvori det fastsættes, at staterne bør sikre, at sanktionerne for IUU-fiskeri begået af fartøjer og så vidt muligt statsborgere under deres jurisdiktion er tilstrækkelig strenge til at fratage overtræderne den gevinst, de har opnået ved et sådant fiskeri.
                  
               
                     (36)
                  
                  
                     I lyset af de indsamlede oplysninger om de retlige rammer og sanktionsprocedurerne har Kommissionen konkluderet, at Ecuador ikke har anvendt artikel 19, stk. 2, i UNFSA, som fastsætter, at sanktionerne skal være tilstrækkeligt strenge til at sikre overholdelse af reglerne, til at modvirke overtrædelser og til, at fratage overtræderne den gevinst, de har opnået ved deres ulovlige aktiviteter.
                  
               
                     (37)
                  
                  
                     Kommissionen har i overensstemmelse med artikel 31, stk. 5, litra c), foretaget en analyse af det pågældende IUU-fiskeris omfang og grovhed.
                  
               
                     (38)
                  
                  
                     Kommissionens besøg afslørede alvorlige og gentagne problemer i forbindelse med kontrollen af fartøjer og fisk, der forarbejdes i landet, jf. betragtning 15, 16, (17), 18, 23 og 24. Disse problemer medfører betydelige risici for, at der i Ecuador handles med eller forarbejdes store mængder fisk fra IUU-aktiviteter.
                  
               
                     (39)
                  
                  
                     Det er også relevant at nævne, at Ecuador også i USA's havfiskeritjenestes rapport til Kongressen af 2017 (6) blev identificeret som havende fartøjer, der udøver IUU-fiskeri. Navnlig blev Ecuador identificeret for at have 25 fartøjer, der har overtrådt IATTC's resolutioner i 2014 og 2015. Det fremgår af rapporten, at der blandt fartøjerne var flere, for hvilke der gentagne gange var konstateret overtrædelser i forbindelse med identifikationsrunderne i 2015 og tidligere. Desuden indsamlede Kommissionen dokumentation for, at flere af fartøjerne også har været genstand for administrative overtrædelsesprocedurer i Ecuador i 2018 og 2019.
                  
               
                     (40)
                  
                  
                     På baggrund af de overvejelser, der er gjort rede for i denne del, og på grundlag af de faktuelle elementer, som Kommissionen har indsamlet, samt alle udtalelserne fra de ecuadorianske myndigheder er der i henhold til IUU-forordningens artikel 31, stk. 3 og 5, stærke tegn på, at Ecuador ikke opfylder sine folkeretlige forpligtelser vedrørende samarbejde og håndhævelse.
                  
               3.3.   Manglende gennemførelse af internationale regler (IUU-forordningens artikel 31, stk. 6)
         
         
                     (41)
                  
                  
                     I overensstemmelse med artikel 31, stk. 6, litra a) og b), i IUU-forordningen, har Kommissionen undersøgt Ecuadors ratifikation eller tiltrædelse af relevante internationale fiskeriinstrumenter og landets status som kontraherende part i regionale fiskeriforvaltningsorganisationer eller dets tilsagn om at anvende de bevarelses- og forvaltningsforanstaltninger, som sådanne organisationer har vedtaget.
                  
               
                     (42)
                  
                  
                     Ecuador ratificerede UNCLOS i 2012 og aftalen om gennemførelse af bestemmelserne i konventionen af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande (UNFSA) i 2016. Ecuador tiltrådte i 2019 også FAO's aftale af 2009 om havnestatsforanstaltninger.
                  
               
                     (43)
                  
                  
                     Den nuværende nationale lovgivning giver imidlertid ikke mulighed for en omfattende gennemførelse af aftalen om havnestatsforanstaltninger. De ecuadorianske myndigheder har f.eks. rapporteret, at der ikke findes nogen retligt etableret mekanisme til at sikre kontrol med omladninger i havne.
                  
               
                     (44)
                  
                  
                     De oplysninger, som Kommissionen har indsamlet, viser også, at indledningen af en sanktionsprocedure for alvorlige overtrædelser (gennemførelse af en fangstrejse under det årlige fiskeristop pålagt af IATTC) fandt sted mere end 17 måneder efter overtrædelsen, mens det i artikel 19, stk. 1, litra b), i UNFSA henstilles til staterne straks at undersøge enhver påstået overtrædelse af subregionale eller regionale bevarelses- og forvaltningsforanstaltninger.
                  
               
                     (45)
                  
                  
                     I overensstemmelse med artikel 31, stk. 6, litra c), har Kommissionen analyseret enhver handling eller undladelse fra det pågældende tredjelands side, der kan have gjort gældende love, administrative bestemmelser eller internationale bevarelses- og forvaltningsforanstaltninger mindre effektive.
                  
               
                     (46)
                  
                  
                     Som anført i betragtning 11 er Ecuador medlem af IATTC og SPRFMO, samarbejdende ikkemedlem af WCPFC og ikkekontraherende part, der frivilligt deltager i CCAMLR's fangstdokumentationsordning.
                  
               
                     (47)
                  
                  
                     Som anført i betragtning 15 og 16 har flere fartøjer i de seneste år drevet fiskeri uden behørig registrering hos de berørte RFFO'er. Dette har resulteret i ulovligt og urapporteret fiskeri fra disse fartøjers side.
                  
               
                     (48)
                  
                  
                     Som anført i betragtning 33 og 39 har den manglende håndhævelse af afskrækkende sanktioner også medført, at ecuadorianske fartøjer, der fisker i IATTC-området, begår gentagne overtrædelser, og at de bevarelses- og forvaltningsforanstaltninger, som denne organisation har vedtaget, derfor overtrædes yderligere.
                  
               
                     (49)
                  
                  
                     Manglen på en struktureret og risikobaseret strategi for forvaltningen af inspektionsaktiviteterne medfører også, at de væsentligste overholdelsesrisici ikke håndteres, som det f.eks. understreges i betragtning 23.
                  
               
                     (50)
                  
                  
                     På baggrund af de overvejelser, som der er gjort rede for i denne del, og på grundlag af de faktuelle elementer, som Kommissionen har indsamlet, samt alle udtalelserne fra de ecuadorianske myndigheder, er der i henhold til IUU-forordningens artikel 31, stk. 3 og 6, stærke tegn på, at Ecuador ikke har opfyldt sine folkeretlige forpligtelser med hensyn til internationale regler, administrative bestemmelser og bevarelses- og forvaltningsforanstaltninger.
                  
               3.4.   Specifikke begrænsninger i udviklingslande (IUU-forordningens artikel 31, stk. 7)
         
         
                     (51)
                  
                  
                     Ifølge De Forenede Nationers indeks over menneskelig udvikling (UNHDI) (7) ansås Ecuador i 2017 for at være et land med et højt niveau af menneskelig udvikling (nr. 86 ud af 189 lande (8)).
                  
               
                     (52)
                  
                  
                     I lyset af landets ovennævnte placering i UNHDI og de forhold, der blev observeret under kontrolbesøgene i 2017-2019, foreligger der ingen oplysninger, der kunne tyde på, at Ecuadors manglende opfyldelse af sine folkeretlige forpligtelser skyldes et lavt udviklingsniveau. Der foreligger ingen konkrete beviser, som kan sammenkæde mangler i fiskerilovgivningen vedrørende overvågning og kontrol og sporbarhedssystemer med begrænset kapacitet og infrastruktur. Kommissionen har reageret positivt på Ecuadors anmodninger om støtte til revision af fiskerilovgivningen.
                  
               
                     (53)
                  
                  
                     I lyset af den situation, som er beskrevet i denne del af afgørelsen, og på grundlag af alle de faktiske elementer, som Kommissionen har indsamlet, samt udtalelser fra Ecuadors myndigheder er der i henhold til artikel 31, stk. 7, i IUU-forordningen stærke tegn på, at Ecuadors udviklingsstatus og overordnede præstation med hensyn til fiskeriforvaltning ikke påvirkes af landets udviklingsniveau.
                  
               4.   KONKLUSION OM DEN MULIGE IDENTIFIKATION SOM ET IKKESAMARBEJDENDE TREDJELAND
         
         
                     (54)
                  
                  
                     På baggrund af ovenstående konklusioner om Ecuadors manglende opfyldelse af sine folkeretlige forpligtelser som flag-, havne-, kyst- eller afsætningsstat til at træffe foranstaltninger til at forebygge, afværge og standse IUU-fiskeri bør Ecuador i henhold til IUU-forordningens artikel 32 underrettes om muligheden for, at landet af Kommissionen vil blive identificeret som et ikkesamarbejdende tredjeland for så vidt angår bekæmpelse af IUU-fiskeri.
                  
               
                     (55)
                  
                  
                     Kommissionen bør ligeledes træffe alle de foranstaltninger, der er anført i IUU-forordningens artikel 32, over for Ecuador. For at sikre en forsvarlig forvaltning bør der fastsættes en frist for det pågældende land til at svare skriftligt på meddelelsen og afhjælpe situationen.
                  
               
                     (56)
                  
                  
                     Underretningen af Ecuador om, at det muligvis vil blive identificeret som et land, som Kommissionen i forbindelse med denne afgørelse betragter som et ikkesamarbejdende tredjeland, udelukker ikke og fører heller ikke automatisk til, at Kommissionen eller Rådet efterfølgende tager skridt til at identificere ikkesamarbejdende tredjelande og opstille en liste over dem —
                  
               BESTEMT FØLGENDE:
         
            Eneste artikel
            Ecuador underrettes hermed om muligheden for, at landet af Kommissionen identificeres som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri.
         
         
            Udfærdiget i Bruxelles, den 30. oktober 2019.
            
               
                  På Kommissionens vegne
               
               Karmenu VELLA
               
                  Medlem af Kommissionen
               
            
         
         
            (1)  EUT L 286 af 29.10.2008, s. 1.
         
            (2)  https://treaties.un.org/.
         
            (3)  https://www.un.org/depts/los/convention_agreements/convention_overview_fish_stocks.htm.
         
            (4)  http://www.fao.org/port-state-measures/background/parties-psma/en/.
         
            (5)  Den internationale handlingsplan med henblik på at forbygge, afværge og standse ulovligt, urapporteret og ureguleret fiskeri, De Forenede Nationers Fødevare- og Landbrugsorganisation (IPOA-IUU), 2001.
         
            (6)  https://www.fisheries.noaa.gov/international-affairs/identification-iuu-fishing-activities#magnuson-stevens-reauthorization-act-biennial-reports-to-congress.
         
            (7)  Oplysninger fra: http://hdr.undp.org/en/data.
         
            (8)  http://hdr.undp.org/sites/all/themes/hdr_theme/country-notes/ECU.pdf.